Pellegrini, Peter, predseda NR SR (2015-06-15):
Vážené panie poslankyne, vážení páni poslanci, otváram rokovanie 52. schôdze Národnej rady Slovenskej republiky, ktorú som zvolal podľa čl. 83 ods. 2 ústavy a § 17 ods. 2 zákona o rokovacom poriadku na žiadosť skupiny 40 poslancov Národnej rady. Poprosím, aby sme sa prezentovali a zistili, či sme schopní sa na dnešnej schôdzi uznášať. Nech sa páči, prezentujte sa. (Prezentácia.) Prítomných 117 poslancov. Konštatujem, že Národná rada je uznášaniaschopná. Na 52. schôdzi budú overovateľmi poslanci Pavol Goga a Viliam Novotný. Náhradníkmi budú poslanci Mikuláš Krajkovič a Martin Poliačik. O ospravedlnenie svojej neúčasti na dnešnom rokovaní požiadali poslanci Pavol Abrhan, Jozef Bobík, Monika Gibalová, Marián Kvasnička, Ivan Mikloš, Peter Muránsky, Lucia Nicholsonová a Peter Pollák. Poslanci v žiadosti o zvolanie schôdze navrhujú na tejto schôdzi prerokovať jeden bod, ktorý je uvedený v pozvánke, je to tlač 1618 a je to návrh na prijatie uznesenia Národnej rady k postupu špeciálneho prokurátora Slovenskej republiky pri vyšetrovaní kauzy Gorila. Podaný návrh som podľa § 17 ods. 3 zákona o rokovacom poriadku pridelil na prerokovanie výboru pre obranu a bezpečnosť. Ešte pred tým, ako dám hlasovať o návrhu programu 52. schôdze, chcem len uviesť, že sa volám Peter Pellegrini, nie Pavol Pellegrini, pán poslanec Lipšic, a zároveň v uznesení sa odvolávate na čl. 88 ústavy, ktorá hovorí o vyslovení nedôvery vláde alebo členovi vlády Slovenskej republiky. Takže do budúcna by som poprosil adresovať predsedovi a používať články, ktoré zodpovedajú procedúre. (Potlesk.) Budeme teraz hlasovať o návrhu programu 52. schôdze . Nech sa páči, prezentujme sa a hlasujme. (Hlasovanie.) Prítomných 129 poslancov, za hlasovalo 128, nehlasoval 1. Konštatujem, že sme program 52. schôdze schválili. Na dnešnú schôdzu som pozval aj špeciálneho prokurátora pána Dušana Kováčika a navrhujem, aby sme vyslovili súhlas s jeho vystúpením na dnešnej schôdzi. Prosím, prezentujme sa a hlasujte o mojom návrhu. (Hlasovanie.) Prítomných 126 poslancov, za hlasovalo 126. Konštatujem, že sme schválili návrh a vystúpi na dnešnej schôdzi aj pán Dušan Kováčik. Teraz podávam procedurálny návrh, aby sme dnes rokovali aj po 19. hodine až do úplného prerokovania tohto jediného bodu programu vrátane hlasovania, nakoľko zajtra začína riadna schôdza Národnej rady. Je všeobecný súhlas? (Reakcia pléna.) Nie je. Takže prezentujme sa a hlasujme. Poprosím, keby technici mohli sa prísť pozrieť k pani poslankyni, ktorej nefunguje hlasovacie zariadenie. Pani poslankyňa Šípošová tu v prednom rade. (Hlasovanie.) Prítomných 124 poslancov, za hlasovalo 79, proti bolo 27, zdržalo sa 17, nehlasoval 1. Konštatujem, že sme schválili môj návrh, aby sme dnes rokovali do prerokovania bodu vrátane hlasovania. Teraz pristúpime k samotnému rokovaniu o schválenom bode programu, ide o tlač 1618. Dávam slovo poslancovi Danielovi Lipšicovi a prosím ho, aby za skupinu poslancov uviedol samotný návrh. Nech sa páči. (Bod programu: Návrh skupiny poslancov Národnej rady Slovenskej republiky na prijatie uznesenia Národnej rady Slovenskej republiky k „Postupu špeciálneho prokurátora Slovenskej republiky pri vyšetrovaní kauzy GORILA“ , tlač 1618.)